  Майя Бывальцева Анжелика Тихонова корреспондент 2022-тӥ арлэн нырысетӥ палараз Удмуртиысь 523 лыдӟетъюртъёс «Культура» йӧскалык ӵектос улсын выль книгаос басьтозы. Йӧскалык лыдӟетъюртлэн фондаз дырын-дырын потӥсь 59 изданиос ватсаськозы. Со сярысь элькун тӧролэн но кивалтэтлэн пресс-службазы ивортӥз. 2021-тӥ арын элькунысь библиотекаосы оглом 20 сюрс 782 книгаос басьтӥзы, озьы соос литературно-художественной, научно-популярной, ляб адӟись но адӟисьтэм муртъёслы, справочной но дышетскон, библиотека ужъя изданиосын узырмизы. Со сяна, туала литература ӟуч кыллэн эсэпъёсызъя кыллюкамъёс, справочникъёс, энциклопедиос, нылпиослы но быдэ вуымтэослы чеберлыко литература, литература премиослэн но конкурсъёслэн вормисьёссылэн книгаоссы, научно-познавательной литература вуиз. Йӧскалык лыдӟетъюртэ кылем ар ӵоже 4 сюрс 541 книгаос басьтӥзы. Со сяна, дырын-дырын потӥсь 63 изданиослы но даннойёсын ньыль базалы гожтӥськон лэсьтӥзы. Берпуметӥосыз пӧлын: «Юрайт» – полнотекстовой электрон библиотека. Отчы валтӥсь университетъёсын дышетӥсьёсын гожтэм 9 сюрслэсь трос учебникъёс но монографиос, озьы ик пӧртэм тодметъёсъя видео- но аудиоматериалъёс, вебинаръёс, мастер-классъёс, онлайн-тестъёс пыро; Znanium.com – электрон сӧзнэт. Отчы дышетонъя но тодосъя 60 сюрслэсь трос туала изданиослэн электрон версиоссы люкамын: учебникъёс, монографиос, справочникъёс, тодосъя журналъёс, диссертациос, тодосъя статьяос но мукет; Global F5 библиотекаын дышетон но тодос удысысь валтӥсь издательствоослэн 55 сюрслэсь трос книгаоссы, тодосъя журналъёсысь 150 сюрслэсь трос статьяос поттэмын. Со сяна, отын чеберлыко, ужен герӟаськем, нылпи литература тодматскыны луэ; «ЛитРес: Библиотека». Электрон сӧзнэтэ вань пӧртэм жанръем чеберлыко литература, банк ужъя, экономика, философия, юриспруденция, психология, история, кылэз тодон, культурология но мукет ӧръёсъя литература поттэмын. Та дыре йӧскалык лыдӟетъюртысь лыдӟисьёслы электрон сӧзнэтлэн каталогысьтысь кык сюрслэсь трос книгаос дунтэк усьтэмын. Тодэ вайытом, Выль ар азьын йӧскалык ӵектос улсын Ижкарын но Можгаын куинь модельной лыдӟетъюртъёс усьтӥзы.  Тегъёс: лыдӟиськонни книгаос Удмуртия Ижкар  